Document ID: 32000R1886

Komisjoni määrus (EÜ) nr 1886/2000,
6. september 2000,
milles sätestatakse nõukogu määruse (EÜ) nr 104/2000, mis käsitleb kalandussektoris tootjaorganisatsioonide vastuvõetud teatavate eeskirjade laiendamist tootjaorganisatsioonidesse mittekuuluvatele tootjatele, üksikasjalikud rakenduseeskirjad
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. detsembri 1999. aasta määrust (EÜ) nr 104/2000 kalandus- ja akvakultuuritooteturu ühise korralduse kohta, [1] eriti selle artikli 7 lõiget 10,
ning arvestades jätgmist:
(1) alates 1. jaanuarist 2001 nõukogu määrusi (EMÜ) nr 3759/92 [2] ja (EMÜ) nr 1772/82 [3] kehtetuks tunnistav määrus (EÜ) nr 104/2000 sisaldab sätteid, mis käsitlevad tootjaorganisatsioonide kehtestatud eeskirjade laiendamist tootjaorganisatsioonidesse mittekuuluvatele tootjatele. Nüüd on asjakohane täita määrusega (EÜ) nr 104/2000 sätestatud raamistik, kehtestades üksikasjalikud eeskirjad ja tunnistades kehtetuks seda teemat käsitlev praegu kehtiv määrus, nimelt komisjoni määrus (EMÜ) nr 3190/82, [4] muudetud määrusega (EÜ) nr 1336/95. [5]
(2) On vaja määratleda need kriteeriumid, mille alusel hinnatakse niisuguse tootjaorganisatsiooni representatiivsust, kelle eeskirjade kohta on tehtud ettepanek laiendada neid tootjaorganisatsiooni mittekuuluvatele tootjatele. Nende kriteeriumide määratlemisel tuleks arvesse võtta nii tootjaorganisatsiooni liikmete osa tervikuna kõnealuste liikide turustamisel kui ka tootjaorganisatsiooni kuuluvate kalameeste osa kõnealuses piirkonnas.
(3) Nende meetmete rakendamise ühtlustamiseks tuleks määratleda tootmis- ja turustuseeskirjad, mida võib laiendada tootjatele, kes organisatsiooni ei kuulu. Samal eesmärgil tuleks täpsustada, millisel etapil niisuguseid laiendatud eeskirju kohaldatakse.
(4) Tuleks kindlaks määrata kõnealuste eeskirjade lühim kohaldamisaeg, et kalatoodete turustamistingimustes säiliks teatud tasakaal.
(5) Liikmesriigid, kes kavatsevad tootjaorganisatsiooni vastuvõetud eeskirjad kohustuslikuks muuta, on kohustatud esitama need komisjonile läbivaatamiseks. Seetõttu on vaja täpsustada, milline informatsioon tuleb komisjonile teatavaks teha.
(6) Liikmesriikidel ja komisjonil tuleb avaldada teave eeskirjade laiendamise kohta, mis võib sektorit mõjutada.
(7) Mis tahes muudatuste tegemisel tootjaorganisatsioonidesse mittekuuluvatele tootjatele laiendatud eeskirjadesse tuleks komisjonile teatamise ja avaldamise suhtes kohaldada samu nõudeid nagu algupäraste laiendatud eeskirjade suhtes.
(8) Käesolevas määruses sätestatud meetmed on kooskõlas kalandustooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
1. Tootjaorganisatsiooni tootmis- ja turustustegevust loetakse valdkonnas, milles on tehtud ettepanek eeskirjade laiendamiseks, piisavalt representatiivseks, kui:
a) tootjaorganisatsiooni või selle liikmete poolt turustatavate liikide puhul, mille suhtes eeskirju kohaldataks, on kogus üle 75 % kogu turustatavast kogusest ja
b) kalurid, kes kuuluvad tootjaorganisatsiooni kasutuses olevate aluste meeskondadesse, moodustavad arvuliselt üle 50 % piirkonnas tegutsevatest kaluritest, kelle suhtes eeskirju kohaldataks.
2. Lõike 1 punkti a kohaldamisel võetakse arvesse eelmisel majandusaastal turustatud kogused.
3. Lõike 1 punktis b nimetatud protsendi arvutamisel võetakse arvesse kalurid, kes kuuluvad kogupikkusega kuni 10 meetriste aluste meeskonda, proportsionaalselt nende kalurite poolt turustatavate koguste ja kõnesolevas piirkonnas turustatud kogustega.
Artikkel 2
Määruse (EÜ) nr 104/2000 artikli 7 lõike 1 punktis a osutatud tootmis- ja turustuseeskirjad peavad sisaldama järgmisi osi:
a) müügiks pakutud toodete kogust, suurust või kaalu ning esitamist;
b) proovivõtmist, müügiks kasutatavaid anumaid, pakendit ja märgistamist ning jää kasutamist;
c) esmase turuleviimise tingimusi, mis võivad turu tasakaalustamiseks sisaldada eeskirju toodangu ratsionaalse realiseerimise kohta.
Artikkel 3
Tootjaorganisatsioonidesse mittekuuluvatele tootjatele laiendatavate eeskirjade lühim kohaldamisaeg on 90 päeva.
Artikkel 4
Kui liikmesriik otsustab laiendada tootjaorganisatsioonide vastuvõetud teatavaid eeskirju tootjaorganisatsiooni mittekuuluvatele tootjatele, peab määruse (EÜ) nr 104/2000 artikli 7 lõikes 3 osutatud, komisjonile saadetav teatis sisaldama vähemalt:
a) asjaomase tootjaorganisatsiooni nime ja aadressi;
b) kogu vajaliku informatsiooni, mis näitab, et organisatsioon on representatiivne, eelkõige artiklis 1 kehtestatud kriteeriumide poolest;
c) kõnealuseid eeskirju;
d) nende eeskirjade põhjendust koos kohaste andmetega;
e) geograafilist piirkonda, kus need eeskirjad kavatsetakse kohustuslikuks teha;
f) eeskirjade kehtivusaega;
g) jõustumise kuupäeva.
Artikkel 5
Liikmesriigid avaldavad eeskirjad, mille nad on otsustanud kohustuslikuks muuta, vähemalt kaheksa päeva enne nende jõustumist.
Artikkel 6
Tootjaorganisatsioonidesse mittekuuluvatele tootjatele laiendatud eeskirjade mis tahes muudatuste suhtes kohaldatakse artikleid 4 ja 5.
Artikkel 7
Komisjon avaldab tehtud otsused eeskirjade laiendamise õigustühiseks kuulutamise kohta Euroopa Ühenduste Teatajas määruse (EÜ) nr 104/2000 artikli 7 lõike 3 teise lõigu teise taande ja artikli 7 lõike 5 kohaselt.
Artikkel 8
Käesolevaga tunnistatakse kehtetuks määrus (EMÜ) nr 3190/82.
Artikkel 9
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Seda kohaldatakse 1. jaanuarist 2001.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 6. september 2000

Labels: 3
6